་པར་མཛོད༔ ཨོཾ་སརྦ་ལོ་ཀ་པཱ་ལ་ཨི་དམ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི༔ གཞི་བདག་གཏོར་མ་འབུལ༔ ཚོགས་འཁོར་ཉིན་རེ་བཞིན་འབུལ་ཐུབ་ན་ལེགས་ཤིང་མ་གྲུབ་ན་ཐོག་མཐའ་བར་གསུམ་མམ་ཐོག་མ་དང་ཐ་མ་གཉིས་སུ་ངེས་པར་བྱ། ཚོགས་བྱིན་གྱིས་རླབས་པ་ནི། ཨོཾ་ཨུ་ཙྪ་ཥྨ་བཻ་ཧཱ་ལི་ཀྲོ་དྷ་ནི་སརྦ་ཏྲ་བྱཾ་སཾ་ཤྭ་དྷ་ནི་ཧཱུཾ་ཕཊ༔ ཚོགས་ཀྱི་ཡོ་བྱད་ཐམས་ཅད་ཀུན། །རཾ་ལས་མེས་སྲེག་ཡཾ་ལས་རླུང་། །གཡོས་པས་སྦྱངས་ཤིང་ཁཾ་གི་ཆུས། །བཀྲུས་ཏེ་འདོད་ཡོན་བདུད་རྩིར་གྱུར། །ཨོཾ་ཨཱཿཧཱུཾ་སྤྱན་འདྲེན་ཤིང་སྤྱིར་འབུལ་བ་ནི། ཕུར་པའི་ལྷ་ཚོགས་གནས་འདིར་གཤེགས། །གཟུགས་སྒྲ་དྲི་རོ་རེག་བྱ་ཆོས། །འདོད་ཡོན་ལྔ་ལྡན་ཚོགས་མཆོད་ཀྱིས། །ཐུགས་དམ་དབྱིངས་སུ་སྐོང་གྱུར་ཅིག ། ཚོགས་དང་པོ་ནི། ཧཱུཾ་བླ་མེད་མཆོག་གི་མཆོད་སྦྱར་བའི། །ཡེ་ཤེས་ལྔ་ཡི་འོད་ཟེར་འཕྲོས། །འདོད་ཡོན་ལྷ་མོས་རབ་བརྒྱན་འབུལ། །དམ་སྐོང་དབང་དང་དངོས་གྲུབ་སྩོལ། །ཨོཾ་ན་མ༔སརྦ་ཏ་ཐཱ་ག་ཏ་བྷྱོ༔བི་ཤྭ་མུ་ཁེ་བྷྱ༔སརྦ་ཐཱ་ཁཾ་ཨུངྒ་ཏེ་སྥ་ར་ཎ་ཨི་མཾ་ག་ག་ན་ཁཾ་སྭཱ་ཧཱ། བར་བ་ནི། བདག་ཅག་ཉོན་མོངས་དབང་གྱུར་པས། །ཕུར་པའི་ལྷ་ཚོགས་སྤྱན་སྔར་དུ། །ཐུགས་དང་འགལ་བའི་ནོངས་བ་ཀུན། །སྙིང་ནས་བཤགས་སོ་བཟོད་པར་གསོལ། ། ཡིག་བརྒྱ་བརྗོད། མཐའ་མ་ནི། ཨེ་ཪྣྲི་ཏྲི་ཛ༔ སྐུ་སྟོད་ཁྲོ་བོ་འབར་བའི་གཟུགས། །སྐུ་སྨད་ཕུར་བའི་དཔལ་ལྡན་པ། །ལོག་འདྲེན་དགྲ་བགེགས་སྙིང་ལ་ཟེར། །ལུས་ངག་ཐལ་བའི་རྡུལ་དུ་རློག ། རྩ་སྔགས་མཇུག་ཏུ། གནོད་བྱེད་འབྱུང་པོའི་སྙིང་ལ་མཱ་ར་ཡ་ཕཊ། ཅེས་བསྒྲལ། བསྟབ་པ་ནི། ཕུར་བའི་ལྷ་ཚོགས་གནམ་ས་ཙམ། །གདངས་པའི་ཞལ་དུ་དགྲ་བགེགས་ཀྱི། །ཤ་ཁྲག་རུས་པ་ཚོགས་སུ་འབུལ། །དགྱེས་པར་རོལ་ཞིག་ཁ་རཾ་ཁཱ་ཧི། །མ་ཧཱ་མཾ་ས་ཁཱ་ཧིཿ མ་ཧཱ་རཀྟ་ཁཱ་ཧི༔ མ་ཧཱ་ཙིཏྟ་ཁཱ་ཧི༔ མ་ཧཱ་བ་སུ་ཏ་ཁཱ་ཧི༔ མ་ཧཱ་གོ་རོ་ཙ་ན་ཁཱ་ཧིཿ མ་ཧཱ་ཀེཾ་ནི་རི་ཏི་ཁཱ་ཧི༔ ལྷ་མ་བཏང་བ་ནི། བོ་དྷི་ཙིཏྟ་ཕ་ར་ཎ་ཕཊ། ཧཱུཾ་དང་པོ་ཕུད་ཀྱིས་མི་མཆོད་དུ། །དཔལ་ཆེན་ཕུར་བའི་ལྷ་ཚོགས་གཉན། །བར་དུ་ལྷག་མས་མི་མཆོད་དུ། །མ་དང་མཁའ་འགྲོ་ལྷག་མར་དགྱེས། །ཐ་མ་གཅིག་ཏུ་མི་བསྲེ་རུ། །ཆོས་ཉིད་ཡེ་ནས་རྒྱུ་འབྲས་གཅིག །དཔལ་གྱི་བཀའ་ཉན་ལྷག་བསྡུད་རྣམས། །འདིར་བྱོན་ཤ་ཁྲག་མཆོད་གཏོར་བཞེས། །སྔོན་གྱི་དམ་ཚིག་མ་གཡེལ་བར། །བཅོལ་བའི་འཕྲིན་ལས་བསྒྲུབ་པར་མཛོད། །ཨོཾ་ཤྲཱི་ཧེ་རུ་ཀ་ས་མ་ཡ་དེ་ཝི་ཀྲོ་དྷ་སརྦ་བ་ལིཾ་ཏ་ཁ་ཁ་ཁཱ་ཧི་ཁཱ་ཧིཿ ཨོཾ་ཨཱ༔ཧཱུཾ་ཨུཙྪི་ཥྚ་བཛྲ་ཨ་ཏི་ཥྛ་ས་མུ་ཏྲ་ཀྲཱ་མ་ས་མ་ཡ་ཧཱུཾ་ཕཊཿ ཧཱུཾ་ཧཱུཾ་ཧཱུཾ། ཧྲཱི༔ཧྲཱི༔ཧྲཱི༔ བྷྱོ་བྷྱོ་བྷྱོཿ ཨ་ར་ལི་ཛཿ ཧཱུཾ་སྔོན་ཚེ་འདས་དུས་བསྐལ་བ་དང་པོ་ལ། །འོག་མིན་ཆོས་དབྱིངས་གནས་མཆོག་དམ་པ་རུ། །བཅོམ་ལྡན་དཔལ་ཆེན་ཧེ་རུ་ཀ་དཔལ་གྱིས། །སྣང་སྲིད་མ་མོ་དམ་ལ་བཏགས་པའི་ཚེ། །སོ་སོའི་གཟུགས་བརྙན་དམ་ཚིག་ཁས་བླངས་བཞིན། །མཆོད་གཏོར་འདི་བཞེས་བཅོལ་བའི་འཕྲིན་ལས་མཛོད། །བསྐལ་བ་བར་མ་རྒྱ་གར་གནས་ཆེན་དུ། །གྲུབ་པའི་རིག་འཛིན་ཆེན་པོ་བརྒྱད་རྣམས་ཀྱིས། །ཞི་ཁྲོ་རང་རང་དཀྱིལ་འཁོར་ཞལ་ཕྱེ་ནས། །བཀའ་སྐྱོང་ཕོ་བརྒྱུད་མོ་བརྒྱུད་དམ་བཏགས་ཚེ། །སོ་སོའི་གཟུགས་བརྙན་དམ་ཚིག་ཁས་བླངས་བཞིན། །མཆོད་གཏོར་འདི་བཞེས་བཅོལ་བའི་འཕྲིན་ལས་མཛོད། །བསྐལ་བ་ཐ་མ་ཆོས་འཁོར་བསམ་ཡས་སུ། །པདྨ་འབྱུང་གནས་རྗེ་འབངས་གྲོགས་དགུ་ཡིས། །ཞི་དང་ཁྲོ་བོའི་དཀྱིལ་འཁོར་ཞལ་ཕྱེ་ནས། །སྣང་སྲིད་དྲེགས་པ་སྡེ་བརྒྱད་དམ་བཏགས་ཚེ། །སོ་སོའི་གཟུགས་བརྙན་དམ་ཚིག་ཁས་བླངས་བཞིན། །མཆོད་གཏོར་འདི་བཞེས་བཅོལ་བའི་འཕྲིན་ལས་མཛོད། །ལྔ་བརྒྱ་ཐ་མ་ཟངས་མདོག་དཔལ་རི་དུ། །ཚེ་དབང་རིག་འཛིན་ཆེ་མཆོག་འདུས་རྩལ་གྱི། །ཞི་ཁྲོ་སྤྱི་དང་བྱེ་བྲག་ཞལ་ཕྱེ་ནས། །དམ་ཅན་རྒྱ་མཚོ་དམ་ལ་བཏགས་པའི་ཚེ། །སོ་སོའི་གཟུགས་བརྙན་དམ་ཚིག་ཁས་བླངས་ནས། །མཆོད་གཏོར་འདི་བཞེས་བཅོལ་བའི་འཕྲིན་ལས་མཛོད། ། ཞེས་ཆད་ཐོ་བྱ། བསྟན་མ་སྐྱོང་བ་ནི། ཧཱུཾ་བསྟན་པ་སྐྱོང་མཛད་མ་དང་སྲིང་། །དཔལ་གནས་མ་དང་ཡང་དག་ཤེས། །ཁྱུང་བཙུན་ཀོང་ལྷ་གཡུ་བུན་མ། །མེ་ཏོག་ཟླ་འོད་བྱང་རྒྱལ་མ། །གསེར་ཐང་ཀུན་བཟང་ཤནྟིཾ་དཔལ། །ཀླུ་མོ་གཟི་འབར་ལ་སོགས་པའི། །བསྟན་མ་བཅུ་གཉིས་གཏོར་མ་ལོངས། །མི་མཐུན་གནོད་པའི་ཚོགས་རྣམས་བཟློག །ཨོཾ་ཨཱ༔ཧཱུཾ་བཛྲ་ཨ་མྲྀ་ཏ་ཁཱ་ཧི། མ་མ་ཧྲཱིཾ་མ་མ་ཧྲཱིཾ་ཁཱ་ཧི་ཁཱ་ཧི།  གཏང་རག་ནི། ཧཱུཾ་ཕུར་པའི་ལྷ་ཚོགས་འཁོར་བཅས་ལ། །ཕྱི་ནང་གསང་བའི་མཆོད་པ་འབུལ། །ཉམས་ཆག་སྡིག་སྒྲིབ་མ་ལུས་བཤགས། །སྐུ་གསུང་ཐུགས་ཀྱི་དངོས་གྲུབ་སྩོལ།  །ཡིག་བརྒྱ་བརྗོད། དཀྱིལ་འཁོར་བསྡུ་བ་ནི། སྣོད་བཅུད་གཞལ་ཡས་ཁང་ལ་ཐིམ། །དེ་ཡང་འཁོར་དང་འཁོར་རྣམས་ཀྱང་། །གཙོ་བོར་འདུས་ཤིང་གཙོ་བོ་ཉིད། །སྟོང་པར་གྱུར་ལས་འཇའ་ལྟར་བཀྲ།  །སྨོན་ལམ་ནི། དགེ་བ་འདི་ཡིས་འགྲོ་བ་ཀུན། །བསྐྱེད་རྫོགས་རྫོགས་ཆེན་ལམ་བཟང་ལ། །བསྟེན་ནས་ཚེ་འདིར་ཕུར་པ་ཡི། །གོ་འཕང་མངོན་དུ་འགྱུར་བར་ཤོག །ཤིས་བརྗོད་ནི། རྩ་གསུམ་དཀྱིལ་འཁོར་འཁོར་ལོ་ཡི། །མ་རྨང་ཐུགས་རྗེ་ཆེན་པོའི་མཐུ། །མཆོག་དང་ཐུན་མོང་དངོས་གྲུབ་ཀུན། །ལྷུན་གྱིས་གྲུབ་པའི་བཀྲ་ཤིས་ཤོག ། ཞེས་སོགས་ཤིས་བརྗོད་བྱ། དེ་ལྟ་བུའི་རིམ་པས་ཐོར་ཐུན། སྔ་ཐུན། དགུང་ཐུན། སྲོང་ཐུན། བཞིར་བཅད་དེ་ཉམས་སུ་བླང་ཞིང་། ཐོར་ཐུན་ནི། སྐྱ་རེངས་ཤར་ནས་ཉི་མ་འཆར་ཀའི་བར། སྔ་ཐུན་ནི། ཉི་མ་རྫོགས་བར་ཤར་ནས་དགུང་མ་ཟིན་པར། ཕྱི་དྲོའི་ཐུན་ནི། དགུང་ཡོལ་ནས་ཉི་མ་ནུབ་ཁ་མའི་བར། སྲོང་ཐུན་ནི། ཉི་མ་ནུབ་ནས་ནམ་གྱི་ཆ་དང་པོ་རྫོགས་ཀྱི་བར་བྱའོ། །ཐུན་ཐམས་ཅད་ཀྱི་མཇུག་ཏུ་གཏོར་འབུལ་ཐུབ་ན་ལེགས་ཤིང་། མ་གྲུབ་ན་ཐུན་ཐ་མའི་མཇུག་ཏུ་འབུལ། ཐུན་གྱི་རིང་ཐུང་ཐོག་མར་ཡུན་ཐུང་བ་རིམ་གྱིས་ཇེ་རིང་དུ་བཏང་སྟེ་བསྙེན་པའི་སྒང་ཙམ་ལ་སླེབས་ཚེ་ཡུན་རིང་བ་དང་། དེ་ནས་རིམ་གྱིས་ཇེ་ཐུབ་དུ་བཏང་བས་ནས་དྲ་བ་བྱེད། ཐུན་གྱི་ངོ་བོ་ལ་བཟའ་བཏུང་འགྲོ་འདུག་གཉིད་དང་གཏམ་སོགས་ཀྱིས་བར་མཆོད་པ་བྱ་ཞིང་། བར་ཆད་བསྲུང་བ་སོགས་ཀྱི་ཕྱིར་དུ་ཐུན་མཚམས་སུ་ཡང་ལྷའི་ང་རྒྱལ་དང་ལྡན་པའི་སྒོ་ནས་སྔགས་འདྲེན་པ་གལ་ཆེ་མོད། འོན་ཀྱང་བསྙེན་པའི་གྲངས་སུ་མི་བརྩེ། བླ་མ་དང་གདམས་ངག་ཡིད་ག ཉིས་དང་ཐེ་ཚོམ་མེད་པར་དད་པ་དང་ཡིད་ཆེས་ཤུགས་དྲག་བྱ་ཞིང་། རྣམ་པ་ཀུན་ཏུ་བླ་མ་དང་ལྷ་དང་རང་སེམས་དབྱེར་མེད་དུ་བསྒོམ་པ་ནི། བགེགས་སེལ་བོག་འདོན་གྱི་རྒྱལ་པོ་ཡིན་ནོ། །མེ་ལ་ཕུས་འདེབས་པ་དང་མཚོན་རྩེ་ཁ་ནང་དུ་འཇུག་པ་དང་། སྒོག་བཙོང་ལ་ཕུག་ཁྱད་པར་དུ་ལྕེ་ཤ་ཟོས་ན་ངག་གི་ནུས་པ་ཉམས་པས་སྤང་དགོས་ཞེས་བཤད། དེར་མ་ཟད། མཚམས་ཀྱི་རིང་གཞན་ལ་སྔགས་ཆུ་དང་བསྲུང་བ་སྟེར་བ་སོགས་ཀྱང་མི་བྱ་བར་གསུང་། མཚམས་གྲོལ་ཁའི་ཐུན་ལ་ཚོགས་འཁོར་འབུལ་བའི་རྗེས་སུ། བྲོ་བརྡུང་བ་ནི། ཕུར་པའི་འཁོར་བཅས་རོལ་པའི་བྲོ། །དམ་སྲིའི་སྙིང་ལ་ཆེམས་སེ་ཆེམས། །ཁྲོ་བོ་ཁྲོ་མོ་རོལ་བའི་བྲོ། །དགྲ་བགེགས་སྙིང་ལ་ཆེམས་སེ་ཆེམས། །ཁྲོ་བོ་རྣམས་ཀྱི་བྲོ་བརྡུང་བས། །ཁྲོ་མོ་རྣམས་ཀྱིས་རྗེས་འདེབས་སོ། །ཤར་དུ་ཞི་བའི་བྲོ་བརྡུང་བས། །ནད་གདོན་བར་ཆད་ཞི་བར་ཤོག །ལྷོ་རུ་རྒྱས་པའི་བྲོ་བརྡུང་བས། །ཚེ་དང་བསོད་ནམས་རྒྱས་པར་ཤོག །ནུབ་ཏུ་དབང་གི་བྲོ་བརྡུང་བས། །ལྷ་འདྲེ་མི་གསུམ་དབང་བསྡུད་ཤོག །བྱང་དུ་དྲག་པོ་བྲོ་བརྡུང་བས། །དགྲ་བགེགས་དམ་སྲི་ཞི་བར་ཤོག ། ཅེས་པའི་རྗེས་སུ་དངོས་གྲུབ་རྫས་ཇི་ལྟར་འབྱོར་བ་བཤམས་ལ། བགེགས་བསྐྲད་ཅིང་བྱིན་གྱིས་བརླབས། མདུན་བསྐྱེད་ལྷ་ཡི་ཐུགས་ལས་འོད་འཕྲོས་པས། །རྩ་གསུམ་བྱིན་བརླབ་འབྱུང་བཞི་རོ་བཅུད་དང་། །ལྷ་མིའི་ཚེ་བསོད་འཁོར་འདས་ཡོན་ཏན་ཀུན། །བདུད་རྩི་འོད་ཟེར་རྣམ་པར་རྫས་ལ་ཐིམ། ། རྩ་སྔགས་མཐར། ཀཱ་ཡ་ཝ་ཀྐ་ཙིཏྟ་སིད་དྷི་ཨ་ལ་ལ་ཧོ༔ ཞེས་བཏགས་ལ་བརྒྱ་རྩ་སོགས་བཟླས་ལ་ལས་བྱང་གི་དངོས་གྲུབ་བླང་བའི་ཚིག་བརྗོད། གཏོར་མའི་ལྷ་ལས་ཏིང་ངེ་འཛིན་གྱི་དབང་བཞི་བླང་བའི་དམིགས་པ་དང་བཅས། ཀཱ་ཡ་སིདྡྷི་ཨོཾ། ཝཀྐ་སིདྡྷི་ཨ༔ ཙིཏྟ་སིདྡྷི་ཧྲཱི༔ ཞེས་བརྗོད་དེ་དངོས་གྲུབ་ཀྱི་རྫས་ལ་ལོངས་སྤྱོད། རྒྱལ་ཆེན་ལ་མཆོད་གཏོར་གསར་བ་བཤམས་ཏེ་བྱིན་གྱིས་བརླབས། རྒྱལ་ཆེན་སྡེ་བཞི་འཁོར་བཅས་ལ། མཚམས་བཅད་འཕྲིན་ལས་གཏང་རག་ཏུ། །ཡིད་འོང་མཆོད་པའི་ཚོགས་རྣམས་དང་། །མཆོད་སྦྱིན་གཏོར་མ་འབུལ་གྱིས་བཞེས། ། སྔར་ལྟར་སྔགས་ཀྱིས་མཆོད། གཏོར་མ་ཕུལ་ཏེ། ཡིག་བརྒྱ་བརྗོད། བཟོད་གསོལ་བྱས་ཏེ། རྒྱལ་བོ་ཆེན་པོ་སྡེ་བཞི་འཁོར་བཅས་རང་གནས་སུ་གཤེགས་པར་གྱུར། ཅེས་བརྗོད། གཏང་རག །ཉེར་བསྡུ། སྨོན་ལམ་ཤིས་བརྗོད་སོགས་རྒྱས་པར་བྱས་ཏེ་ནང་མཚམས་གྲོལ་ཞིང་། ཕྱི་མཆམས་རིམ་གྱིས་གྲོལ་ཏེ། ཁ་སྐོང་གི་སྦྱིན་སྲེག་ཀྱང་འཚམས་ནང་དེའམ་ལས་སྦྱོར་གཞན་ལ་མ་ཞུགས་པའི་སྔོན་དུ་ངེས་པར་བྱའོ། །དེ་ཙམ་གྱི་དམིགས་རིམ་དང་ལག་ལེན་གྱི་རིམ་པ་གང་ལ་ཡང་གཞུང་དང་མན་ངག་གི་དགོངས་དོན་ལ་ཡང་ཞིབ་བརྟགས་བྱེད་ཅིང་། བདག་གི་བླ་མ་དམ་པ་སྐུ་ཞང་རྡོ་རྗེ་འཆང་ངག་དབང་ཆོས་འཕེལ་སོགས་ཀྱི་ཞལ་གྱི་བདུད་རྩི་ལས་འབྱུང་བ་ལྟར་བྱ་བ་ལས་ཕོ་ཚོད་ཀྱིས་རིགས་འགྲེ་སྦྱར་བ་ལ་དགའ་བར་མི་བྱ་ཞིང་། གསར་རྙིང་གི་ཆོས་སྐོར་མ་འདྲེས་པར་བྱས་ན་ལེགས་སམ་སྙམ་པ་མཁྱེན་སྤྱན་ཡངས་པ་རྣམས་ཀྱིས་དགོངས་བར་འཚལ། གཟིགས་སྣང་ཟབ་ལམ་རྡོ་རྗེ་རྣལ་འབྱོར་གྱི། །སྨིན་གྲོལ་ཟུང་དུ་འབྲེལ་བའི་ཉམས་ལེན་ལ། །ཐུན་བཞིར་བརྩོམ་པ་ཆུ་བོའི་རྒྱུན་བཞིན་དུ། །འབད་པས་མཆོག་ཐུན་དངོས་གྲུབ་མྱུར་ཐོབ་ཤོག །ཚུལ་འདི་དམ་པའི་མན་ངག་ལྟར་བཀོད་ཀྱང་། བདག་བློ་འགལ་འཁྲུལ་རྨོངས་པའི་དབང་གྱུར་པས། །ནོངས་པ་ཅི་མཆིས་བླ་མ་ལྷ་ཚོགས་ཀྱི། །སྤྱན་སྔར་སྙིང་ནས་བཤགས་སོ་བཟོད་པར་བཞེས། །རྣམ་པར་དཀར་བའི་དགེ་ཚོགས་ཕུང་པོ་རྣམས། །རྩ་གསུམ་དགྱེས་པའི་ཀུན་བཟང་མཆོད་སྤྲིན་དུ། །ཕུལ་བས་འཕྲལ་ཀུན་འདོད་དོན་ལྷུན་གྲུབ་པའི། །ཤིས་པ་རྒྱ་མཚོ་ས་གསུམ་ཁྱབ་གྱུར་ཅིག །གསང་ཆེན་ཟབ་ལམ་སྒྲུབ་པའི་རྣལ་འབྱོར་ལ། །དམ་ཅན་མཐུ་ལྡན་སྤྱི་དང་ཁྱད་པར་དུ། །བཀའ་སྡོད་གིང་ལྔ་གཟའ་གདོང་འཁོར་བཅས་ཀྱིས། །གཡེལ་བ་མེད་པར་རྟག་ཏུ་གྲོགས་མཛད་ཅིག ། ཅེས་ལྷག་པའི་ལྷ་མཆོག་དཔལ་ཆེན་རྡོ་རྗེ་གཞོན་ནུ་ཞེས་བྱ་བ་འདི་ཉིད་ཀྱི་ལོ་རྒྱུས་ཀྱང་། རྒྱལ་དབང་ཐམས་ཅད་མཁྱེན་པ་དགུང་ལོ་བཞི་བཅུར་ཕེབས་པ་མེ་ཕོ་སྤྲེའུའི་ལོར་ཧོར་ཟླ་དྲུག་པའི་ཚེས་ཉེར་བཞི་ནས་ཕོ་བྲང་པོ་ཏ་ལའི་རྩེར་རང་བློན་འཕགས་པའི་དྲུང་དུ་བཅད་རྒྱ་ཞིག་མཛད་སྐབས་ཟླ་བ་དེའི་ཉེར་བདུན་ལ་དག་པ་ཡེ་ཤེས་ཀྱི་གཟིགས་ངོར། པཎྜི་ཏ་བི་མ་ལ་མི་ཏྲས་དངོས་སུ་ཞལ་བསྟན་ནས། བུ་སེམས་དང་རིག་པ་དབྱེ་བ་ཕྱེད། བླ་མེད་སྙིང་པོ་གསང་བའི་ལམ། ཟབ་མོ་སྒྲུབ་པ་བཀའ་བརྒྱད་ལ། །བུ་ཁྱོད་སྙིང་ནས་བློ་ལྟོས་འཆའ། །ཞེས་གསུངས་ནས་དཔལ་ཆེན་རྡོ་རྗེ་གཞོན་ནུའི་དཀྱིལ་འཁོར་བསྟན་ཏེ་དབང་བཞི་ཡོངས་སུ་རྫོགས་པར་གནང་ནས། རྒྱལ་དབང་ཉིད་ཀྱིས་ཐུགས་ཉམས་སུ་བཞེས་པས་ཕྱི་ནང་གི་བར་ཆད་བདུད་སྡེའི་གཡུལ་ལས་རྣམ་པར་རྒྱལ་བའི་དངོས་གྲུབ་བདེ་བླག་ཏུ་བརྙེས་པའི་ཚུལ་མཛད་དེ། རྗེས་འཇུག་གདུལ་བྱ་རྣམས་ཀྱི་དོན་དུ་དབང་རྒྱུན་སོགས་སྤེལ་བར་མཛད་ཅིང་། ལས་བྱང་དཀྱིལ་ཆོག་སོགས་ཆོ་གའི་རིམ་པའང་ཡིག་ཆར་བཀོད་པར་མཛད་ལ། དེ་ནས་རིམ་བིར་བརྒྱུད་དེ་བདག་གི་དྲིན་ཅན་རྩ་བའི་བླ་མ་ངག་དབང་ཆོས་འཕེལ་གྱི་བར་དུ་བྱོན་པའི་ཤིན་ཏུ་ཟབ་པའི་ཉེ་བརྒྱུད་བཀའ་བརྒྱད་རིག་འཛིན་ཞལ་ལུང་དུ་གྲགས་པའི་ནང་ཚན་བྱིན་རླབས་དང་དངོས་གྲུབ་ཀྱི་ནུས་མཐུ་ཡུལ་དུ་བྱུང་བ་ཡི་དམ་ཕུར་བུའི་བསྙེན་ཡིག་རྩ་གསུམ་དགྱེས་པའི་རོལ་གར་ཞེས་བྱ་བ་འདི་ནི། འཇམ་དབྱངས་གོང་མ་ལྷའི་སྐྱོང་རྒྱལ་པོ་གསེར་གྱི་བཀའ་ལུང་གིས་བསྔགས་པའི་དགའ་ལྡན་ཆོས་འཕེལ་གླིང་གི་ཁྲི་བ་མདོ་སྔགས་ཡོངས་སུ་རྫོགས་པའི་དགེ་བའི་བཤེས་གཉེན་རབ་འབྱམས་པ་སྙིང་གིས་གསང་བ་རྒྱ་ཅན་གྱི་དབང་བསྐུལ་ངོར། མཁའ་གྲུབ་རྒྱ་མཚོའི་འབྱུང་གནས་ཆོས་སྡེ་ཆེན་པོ་བསྟན་རིགས་གླིང་ནས་དབང་ཡོངས་སུ་རྫོགས་པར་བསྐུར་བས། སློབ་མ་སོ་སོའི་ཐུགས་དགྱེས་བཞིན་དུ་བདག་ཅག་རྣམས་ཀྱི་དབང་རྒྱུན་ཟབ་མོ་འདི་ཉིད་རྩལ་ནས། བསྙེན་མཚམས་མཛད་འདོད་བས་བསྙེན་ཡིག་ཤིན་ཏུ་གསལ་བ་ཞིག་དགོས་ཞེས་མདོ་སྔགས་ཀྱི་བསྟན་པའི་བདག་པོ་བླ་མ་དགེ་བའི་བཤེས་གཉེན་དོན་གཉེར་ཅན་མང་པོའི་བསྐུལ་ངོར། སྟག་ཆེང་ལྷ་མོའི་ཁྲི་ཟུར་དཀོན་མཆོག་ཆོས་ལྡན་གྱིས་རང་ལོ་བདུན་བཅུ་གསུམ་དུས་སུ་སྦྱར་བ་འདིས་ཀྱང་རྒྱལ་བའི་བསྟན་པ་བསྟན་འཛིན་དང་བཅས་པ་རྣམས་ནག་ཕྱོགས་པའི་གཡུལ་ལས་རྣམ་པར་རྒྱལ་ཏེ། སྐྱེ་འགྲོ་མ་ལུས་པ་བདེ་སྐྱིད་ཀྱི་དཔལ་ལ་དུས་རྟག་ཏུ་རྣམ་པར་རོལ་བའི་རྒྱུར་གྱུར་ཅིག།  །།